1. **Даулеткалиева Гулмирам Косымовна**
2. Ақтөбе гуманитарлық колледжі
3. «Кітапхана ісі» мамандығы бойынша арнайы пәндер оқытушысы
4. Ақтөбе облысы
5. Тел: 87755242710

**Кітапхана-білім беру мекемесінің ақпараттық орталығы**

Сан ғасырлар бойы адамзатты білім нәрімен сусындатып келген рухани қазына ордасы – кітапханалар өз оқырмандарына жаңа дәуірде жаңа дәстүрде қызмет көрсетіп, жұмыс үрдісіне жаңа ақпараттық технологияларды кеңінен енгізуде. Бүгінгі кітапханаларға ақпараттық мекеме ретінде қарайтын болсақ, оның жұмысының, одан әрі дамуының жаңа ақпараттық технологиялармен тығыз байланысты екендігін көреміз.

Оқу орындарындағы кітапханалардың қызмет атқаруының тиімділігі - кітапхананың дәстүрлі әдістерінің қазіргі заманғы ақпараттық – коммуникативтік технологияларының үйлесуімен жүргізілуінде.

Электрондық білім ғасыры оқу орны кітапханаларының жаңа бағытта жұмыс істеуін талап етеді:

* пайдаланушылардың кітапхана ресурстарына еркін қол жетімділігін қамтамасыз ететін жаңа технологияларды кітапхана жұмысына енгізу;
* электрондық – ақпараттық ресурстарды қалыптастыру және оны ұтымды пайдалану;
* кітапханашылардың біліктіктілігін арттыру;
* болашақ мамандардың ақпараттық мәдениетін қалыптастыру, оларды жаңа технологиялардың көмегімен іздеу тәсілдеріне үйрету.

Осы аталған бағыттар қазіргі кезеңдегі білім беру мекемесікітапханаларының болашақта тұрақты дамуын айқындайтын өлшемдер болып табылады.

Жаңа ақпараттық технологияларды кітапхана жұмысына енгізу, ақпарат ресурстарын қалыптастыру, Интернет желісін пайдалану кітапхананы дамытуға мүмкіндік беріп, кітапхананың бейнесі мен жұмыс мазмұнын түбегейлі өзгертті.

Қазіргі кезеңде ақпарат ресурстары және олардың көздерінің тез өсуі, жаңа коммуникативті технологиялардың дамуы, кітапхана пайдаланушылардың сұраныстары бойынша берілген ақпараттың сапалылығы, жеделділігі, дәлдігі, қолжетімділігі маңызды факторға айналуда.

Білім беру мекемелерінің кітапханаларыныңқызмет көрсету жүйесі оқырмандардың талаптарын толық және тез қанағаттандыруға бағытталған қазіргі замандағы ақпараттық технологиялар негізінде қызмет ететін инновациялық типтегі кітапханаларға айналуда.

Кітап қорын қалыптастырудағы оқу орындары кітапханаларының негізгі ұстанымы:

* жоғарғы ақпараттылығы мен оқу орнының профиліне сәйкестілігінің болуына;
* баспа нарығында ақпараттық өнімдердің сапалы және толық іріктелуіне;
* қордың әрдайым жаңартылуына көңіл бөлу.

Кітапхана оқырмандарының қажетті ақпаратты тез және толық іздестіруін қамтамасыз етуде анықтама – іздестіру жүйесінің ( СПС) алатын орны зор.

Оның құрамында:

а) дәстүрлі іздестіру көздері:

\*алфавиттік, жүйелік, пәндік каталогтар;

\* мақалалардың жүйелік картотекасы;

\* тақырыптық және арнаулы картотекалар құрылған.

б) электрондық іздестіру көздері:

\* электрондық каталог;

\* мақалалардың электрондық картотекасы;

\* «Параграф» құқықтық –анықтама базасы, жоғары оқу орындарында РМЭБ т.б. деректер базалары;

\* Интернет желісі;

Электрондық каталогтың дәстүрлі каталогтарға қарағанда пайдалану мүмкіндігі мол. Аз ғана уақыт ішінде оқушылар өзіндік жұмыстарын (реферат, курстық , дипломдық жұмыс) орындауға қажетті тақырыптарды, авторларды , кітаптарды мазмұны бойынша іздестіруге, толық ақпарат алуға, сонымен қатар ізденіс жұмыстарының өдебиеттер тізімін құрастыруға мүмкіндік алады. Электрондық каталог кітапхананың алфавиттік, жүйелік, пәндік каталогтардың функцияларын бір мезетте орындайтындығын дәлелдеп отыр, себебі әр басылымның мазмұны электрондық каталогта пәндік рубрикалар арқылы ашылып көрсетіледі.

Бүгінгі күні толықмәтінді ЭК құру үрдісі байқалуда, яғни, библиографиялық жазбаға баспа құжатының цифрлық нұсқаға көшірілген толықмәтінді нұсқасы тіркеледі.

Кәсіптік техникалық білім беру кітапханаларында оның ішінде Ақтөбе гуманитарлық колледжінде қажетті әдебиетті іздеуге мүмкіндік беретін және жекелеген оқулықтар мен оқу-әдістемелік материалдардың электрондық нұсқаларына қолжетімділікті қамтамасыз ететін электрондық каталог «Платонус электрондық жүйесі» арқылы іске қосылып отыр. Данасы аз оқулықтардың сканерленген электронды көшірмесін мамандықтың барлық студенті пайдалана алады. «Платонус электрондық жүйесі» арқылы студенттер керекті ақпаратты, қажетті PDF форматтағы оқу ресурстарын, сонымен қатар бейне ресурстарды, аралық үлгірім көрсеткіштерін «Платонус электрондық жүйесі» арқылы көре алады.

Оқу орындарының барлық білім алушыларына ірі қазақстандық веб-ресурстары қолжетімді болып отыр. Толықмәтінді интернет-ресурстар саласында афоризмдер, эссе, ертегілерден роман, ғылыми монография және фантастикаға дейін түрлі жанрлардағы шығармалар орналасқан Қазақстанның ашық кітапханасы – «Kitap.kz», «Әдебиет порталы», Проза.кз атап өтуге болады. 2007 жылдан бастап республиканың жетекші көпшілік және ғылыми кітапханалармен бірлесіп құрылған ҚР Ұлттық академиялық кітапханасының ҚазҰЭК – Қазақстандық ұлттық электронды кітапхана жобасын айтуға болады.

Ғалымдардың ғылыми еңбектерін, зерттеулерін, монографияларын іздеуде өзінің профессорлық-оқытушылық құрамының, ғалымдардың, магистранттардың цифрлық нұсқаға аударылған еңбектерінің қоры орналасқан жоғары оқу орындарының топтамасы үлкен рөл атқарады. Бұл ретте ЖОО-ның тарихын, бейіні мен ерекшелігін ескеру керек, мәселен, машина жасау, сәулет және құрылыс, инновациялық технологиялар, тау-кен ісі, көлік-жол жүйесі бойынша материалдар Қарағанды (http://www.kstu.kz/) және Шығыс-Қазақстан (www.ektu.kz) техникалық университеттерінің сайттарынан табылады. Медицина, денсаулық сақтау, клиникалық зерттеулер, заманауи медициналық технологиялар саласындағы ғылыми материалдарға арналған сұраныс үшін С.Д.Асфендияров атындағы Қазақ ұлттық медициналық университеті ғылыми кітапханасының (https://kaznmu.kz/) веб-сайты пайдалы болмақ. «Республикалық 112 ЖОО аралық электронды кітапхана» – РЖАЭК/ РМЭБ жобасын (http://rmebrk.kz) да атап өткен жөн. Оның қатысушылары бірыңғай технологиялар бойынша электронды кітапханалар жасайды және оларды толық мәтінді оқу құралдарымен, монографиялармен және ғылыми мақалалармен үздіксіз толықтырады.

Ақпарат берудің түрлі арналарына қол жеткізу мүмкіндігі айтарлықтай өскен ақпараттық қоғамдағы пайдаланушылармен өзара қарымқатынас та басқаша ойлауды талап етеді. Кітапханашылар оқырмандарға әсер ету философиясынан ақпараттың қолжетімділігі философиясына көшуде, яғни ақпараттық делдал қызметін атқаруда. Кітапхана ісіне менеджмент, маркетинг, инновациялық қызмет сияқты ұғымдар енді.

Енді кітапханалар даналық қоймасы ғана емес. Кітапханалық ақпараттық қызмет көрсетудің қазіргі заманғы жүйесі халықтың барлық санаты – жоғары басқару құрылымдарынан нақты тұлғаға дейінгі ақпараттану деңгейін арттыруға бағытталған. Қоғамның кітапхананы баспа басылымдары сақталатын және берілетін мекеме ретінде қабылдауы бәсеңдеді. Бүгінгі күні көпшілік пайдаланушылар үшін кітапхана – ақпарат орталығы.